Illas Canàrias

Las Illas Canàrias (en castelhan: Islas Canarias) son un archipèla de sèt illas majoras, quatre illas menoras e dos illons volcanics de l'ocean Atlantic, situats al nòrd-oèst del continent african, pus precisament davant las còstas de Marròc e del Sahara Occidental. Se tròba entre los 27° 37' e 29° 23' de latitud Nòrd, e entre los 13° 20' e los 18° 16' de longitud Oèst. Administrativament, constituisson una comunautat autonòma d'Espanha amb lo nom de Canàrias. I a doas capitalas: Santa Cruz de Tenerife e Las Palmas de Gran Canaria. Geografia Las illas Canàrias son un archipèla situat dins l'Ocean Atlantic, al nòrd-Èst de la còsta d'Africa. L'archipèla forma l'ecoregion macaronesiana amb los Açòres, Cap Verd, l'archipèla de Madèira e las Illas Salvatjas. L'illa canària mai prèpa del continent se tròba a 108 km del nòrd-oèst de la còsta africana. L'archipèla de las Canàrias es format per las sèt illas majoras: Tenerife (capitala Santa Cruz de Tenerife); Grand Canària (capitala Las Palmas de Gran Canaria); Lanzarote (capitala Arrecife); La Palma (capitala Santa Cruz de La Palma); La Gomera (capitala San Sebastián de La Gomera); El Hierro (capitala Valverde); Fuerteventura (capitala Puerto del Rosario) Las quatre illas menoras: La Graciosa, la sola poblada (d'aperaquí 600 ab.) Lobos; Alegranza; Montaña Clara e dos illons: Ròc de l'Èst; Ròc de l'Oèst Cultura La cultura canària se compausa de dos jaces entrebescats: Lo rèirefons guanche (berbèr) constituís la cultura d'origina de l'archipèla. Lo guanche (berbèr) se parla pas pus mas a laissat de traças dins l'espanhòl actual amb de noms pròpris, de tèrmes, de formulas e de noms emblematics. Lo guanche auriá coexistit amb l'espanhòl e auriá desparegut al sègle XVIII. L'aportacion coloniala europèa, a partir del sègle XIV, puèi la conquista per Castelha de 1402 a 1496, an generalizat l'usatge de la lenga espanhòla e de la religion catolica.